Universis presentes litteras inspecturis, nos Guido de Castro Novo, decanus ecclesie Eduensis, notum facimus quod licet nos testamentum nostrum seu ultimam voluntatem nostram, per Dei gratiam, in scriptis fecerimus et ordinaverimus, nichil ordinato a nobis in eis de rebus et bonis immobilibus infrascriptis quos et que in hereditatem perpetuam Edue acquisivimus a personis infrascriptis, videlicet: quoddam plastrum situm in claustro Eduensi, inter virgultum domus que quondam fuit domini Boni de Castro Canino, quondam canonici Eduensis, quam nunc inhabitat Hugo de Archeyo, canonicus Eduensis, ex una parte, et quodam aliud plastrum quod tunc temporis vulgariter appellabatur plastrum au Faul, quod plastrum perpetuo acquisivimus a Mariona et Perroneta, sororibus, filiabus quondam Guillermi dicti Gillet et Petronille, quondam ejus uxoris; item et plastrum predictum quod quondam fuit Arnolini, quondam filii Henrici au Faul, alteri plastro contiguum, quod acquisivimus a dicto Arnolino, que quidem duo plastra intersunt sine divisione conjuncta et adunata; item, quoddam plastrum in quo olim fuit domus, contiguum dictis plastris ex una parte, et domum que quondam fuit domini Galieni ex altera, in quo quidem plastro ultimo erat domus tempore acquestus quem fecimus de eadem, quam domum per retroactionem habuimus a Guillotino de Camera et Girarda Bonete, ejus uxore, ratione census annui debiti pro eadem ecclesie Eduensi, quam domum acquisierant dicti conjuges a Roberto Cornelli de Edua et a Jaqueta, ejus uxore; item, domos que quondam fuerunt Thome Vannerii, tam alte quam basse, cum quodam modico plastro existente retro domos altas et ante domos bassas, prout se extendunt a latere a dicta domo que fuit Galieni, quam nunc tenet Ansericus codubernarius, ex una parte, et domos altaris beati Michaelis in ecclesia ex altera, et prout dicta plastra et domus cum fundis et celariis ipsarum domorum se important in longum a publico itinere per quod itur de vico Fraxini ad portam Brutini, ex una parte, et vie publice in qua est quidam puteus qui vulgaliter appellatur puteus Sancti Mauricii, quas domos cum celariis et fundis earum acquisivimus ab heredibus dicti Thome Vannerii, que omnia censualia sunt ecclesie Eduensis; item, quemdam campum qui vulgaliter appellatur Campus de Pradello, situm apud Beligni, in quo solebat esse quedam grangia, cum quodam prato dicto Campo, contiguo et adherente eidem, prout dicti campus et pratum se ingerunt et important a communi pascua de la Martroie usque ad terram que quondam fuit Johannis, filii Petri de Beligni, clerici, et a via publica per quam itur de Beligneio apud Hocheretam usque ad terram Benevenute relicte Roberti de Beligni, carnificis, et Hugoneti Richerii, quem campum cum prato eidem contiguo acquisivimus quondam a Perroto dicto Fabro de Beligneio, Odone, clerico, ejus filio, et Hodierna uxore dicti Odonis, cum ipsarum rerum juribus, appendiciis et pertinenciis universis. Igitur, cupientes de eisdem rebus et bonis nostris, a nobis ut premittitur acquisitis, salubriter disponere et eas ad augmentum cultus divini nominis aplicare pro remedio anime nostre et antecessorum nostrorum, dictas res et bona nostra prout superius sunt expressa damus et concedimus in perpetuum et quittamus Deo et altari fondato in ecclesia Sancti Lazari Eduensis a nobis in honore sanctorum apostolorum Jacobi et Philippi et capellanis ad dictum altare institutis et instituendis in futurum, nosque de predictis rebus et bonis totaliter devestimus, etc. Datum et actum die lune post yemale festum beati Martini, anno Domini millesimo tricentesino duodecimo, presentibus Guidone de Castro Novo, preposito de Beligni in ecclesia Eduensi, domino Guillermo, curato de Auciaco, presbitero, Perrino de Castro Novo, fratre dicti prepositi, Guillermo Boichardi de Castro Novo, domicellis, et Johanneto de Castro Novo, clerico, testibus ad hoc vocatis specialiter et rogatis.